Etsijäkoirat löytävät esimerkiksi karanneen koiran, minipossun tai kilpikonnan.

Mistä on kyse? Uudenvuoden ilotulitusten aikaan erityisesti koiria karkaa omille teilleen.

Etsijäkoirat etsivät hajujäljen perusteella kadonneita lemmikkejä.

Lemmikeistä suositellaan otettavan talteen karvoja, jotka pakastetaan.

Karvattomien lemmikkien hajua voi ottaa talteen vanulappuun, joka pakastetaan puhtaassa pussissa.

Kadulla on ruudinkatku ja ilmassa leijuu pieniä savupilviä. Raketti singahtaa taivaalle kovaäänisesti viheltäen. Kuuluu paukahdus ja taivaalla välähtää.

Musti on levoton, läähättää ja virtsaa alleen. Musti on paniikissa ja täysin toimintakyvytön.

Lopulta äänet, hajut ja välähdykset saavat Mustin juoksemaan yön selkään etsimään turvapaikkaa.

Tapaus on tuttu monelle koiranomistajalle. Kadonnutta lemmikkiä etsitään pahimmissa tapauksissa päivien, jopa viikkojen ajan.

Jos haluaa välttyä koiran säikähtämiseltä ja karkaamiselta, siihen on muutama yksinkertainen konsti.

Ulkoilutus kannattaa tehdä ennen rakettien jytinää. Helsingin eläinsuojeluyhdistys sanoo, että koiran kanssa ei ikinä pidä mennä katsomaan ilotulistusta.

Kotona kannattaa käyttäytyä mahdollisimman normaalisti. Verhot tai sälekaihtimet kannattaa sulkea eikä paukkuarkaa koiraa pidä jättää yksin kotiin uudenvuodenaattona.

Lemmikin hajua talteen pakastimeen

Jos ennakoimisesta huolimatta koira karkaa omille teilleen, ratkaisu lemmikin löytämiseksi voi olla etsijäkoira.

Etsijäkoirat jäljittävät kadonneita lemmikkejä niiden hajun perusteella.

Satu Federlay Susirajan Etsijäkoirista kertoo, että lemmikistä olisi on hyvä ottaa talteen hajujälki.

– Koirasta voi ottaa karvoja talteen tai karvattomasta vanulappuun hajua, laittaa ne puhtaaseen pussiin ja pakastaa pussi, Federlay opastaa.

Kun lemmikki katoaa, paikalle voidaan pyytää etsijöitä. Etsijäkoiran annetaan haistella pakastepussiin suljettua hakujäljeä, minkä jälkeen etsintä voi alkaa.

Etsijäkoirat ovat ehtineet löytää kissojen ja koirien lisäksi kaksi karannutta kiliä, kilpikonnan ja minipossun.

Hiljattain perustettu yhdistys tarjoaa auttavia kuonoja eri puolille Suomea ja etsii myös uusia koirakoita jäsenikseen tai yhteistyökumppaniksi.